P. Kresák, poslanec: (2001-10-18):
Ako jeden z predkladateľov pokladám za potrebné na tomto mieste a v rámci prvého čítania zvýrazniť, že v predloženom návrhu sa snažíme reagovať na viaceré skutočnosti. Tou prvou je fakt, že začala platiť aj tá časť novely Ústavy Slovenskej republiky, ktorá mení podmienky na udeľovanie možnosti voliť, zúčastňovať sa na voľbách na najnižšom stupni, to znamená do orgánov samosprávy obcí, nielen občanom Slovenskej republiky, ale aj cudzincom, ktorí trvalo žijú na území našej krajiny. Táto časť je súčasťou ústavného poriadku a musí ju reflektovať aj platný zákon o voľbách do orgánov samosprávy obcí. V predloženom návrhu novely ústavy však zohľadňujeme aj viaceré ďalšie skutočnosti. Z realizácie uplynulých volieb do orgánov samosprávy obcí vyplynuli viaceré praktické poznatky, ktoré si vyžiadala prax  a ktoré bolo potrebné premietnuť a vhodné premietnuť do návrhu novely zákona. Týmto to robíme. Rovnako pokladám za potrebné povedať, že aj platné znenie tohto zákona neobsahuje viaceré významné veci, ktoré už obsahujú platné znenia iných volebných zákonov. Snažíme sa teda v predloženej novele zjednotiť určité termíny, určité postupy tak, aby skutočne postup, pokiaľ je to možné, v rámci volieb do vyšších územných celkov do orgánov samosprávy obcí, ale aj do Národnej rady Slovenskej republiky sa riadil rovnakými pravidlami. Mám na mysli v tomto kontexte predovšetkým organizovanie volebnej kampane, ktorá v nami  predkladanom návrhu zákona sa navrhuje skrátiť a zároveň do ktorej sa za rovnakých podmienok umožňuje vstupovať aj súkromným médiám, čo bolo dosiaľ predmetom oprávnenej kritiky ako doma, tak aj v zahraničí. Celá úprava volebnej kampane, pokiaľ sa jej dotýkame v predloženej novele zákona, vychádza dôsledne z princípu rovno-právnosti a rovnosti prístupu všetkých kandidujúcich politických strán koalície alebo jednotlivých kandidátov. Ten princíp rovnosti pokladám za veľmi dôležité osobitne zvýrazniť, pretože aj tu dosiaľ existoval priestor na vznik určitej nerovnosti, čo rozhodne neprispievalo k celkovému charakteru, demokratickému charakteru uplatňovania volieb. Dovoľte mi na záver tiež konštatovať, že nami predložený návrh novely tohto volebného zákona vychádza aj z diskusií, ktoré prebiehali vo výboroch Národnej rady Slovenskej republiky pri diskusii o návrhu zákona o voľbách do vyšších územných celkov. Čiže, aj tu diskusia priniesla viaceré postrehy a poznatky, ktoré, po celkovej zhode sme dospeli k záveru, že bude potrebné reflektovať v tomto návrhu zákona. Úplne na záver mi dovoľte konštatovať, že vlastne takýto predložený návrh zákona alebo s touto problematikou už vypracovalo aj Ministerstvo vnútra Slovenskej republiky a pôvodne ho predložilo ako osobitný článok v návrhu zákona o voľbách do vyšších územných celkov. Ale vzhľadom na odlišnosť problematiky sme vtedy všetci spolu neuznali za vhodné, aby sa táto novela stala súčasťou tohto osobitného zákona. A preto sme si s kolegom Oroszom osvojili tento návrh, prepracovali ho, rozšírili a teraz ho podávame ako návrh poslanecký. Predloženým návrhom  novely zákona sa zaoberala aj vláda a mô-žem konštatovať, že vláda Slovenskej republiky dala kladné stanovisko k tomuto návrhu zákona. Dovoľte mi na záver požiadať vás o jeho podporu a rozhodnutie o jeho posunutí do druhého čítania. Ďakujem pekne. Skončil som, pán predsedajúci. I. Presperín, podpredseda NR SR: Ďakujem pánu poslancovi za uvedenie návrhu zákona a prosím, aby zaujal miesto pre navrhovateľov. Dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre verejnú správu poslancovi Milanovi Hortovi.